《二月望日西涧佥宪招饮》
清代·龚諴

杏花满地春狼藉，獭髓鸾胶医不得。玉兰杨柳锁东风，绝世芳不更谁惜。

低头客馆叹无聊，闷过春光五十朝。黄冈先生老好事，高斋置酒欢相招。

酒徒嗜酒惭户小，饮未三升迷白皂。许髯汪叟但长吟，醒眼相看应绝倒。

遇酒不饮负主人，遇春不醉还负春。酒徒平生愿无负，明朝却叩谁家门？

作者简介：字羽阶，江南常熟人。布衣。○羽阶，寒士也。王佥宪西涧爱其诗，时遗以粟，后西涧亦处窘迫，无周恤羽阶者矣。某岁除为人草寿序，携所酬值归，溺水死，同人醵金殓之，并刻遗集，至今知有羽阶姓名者。